Terwyl Philipp Melanchthon allerweë in wetenskaplike kringe in Wes-Europa sowel as die VSA erkenning geniet vir sy reuse bydrae tot die Reformasie en die Westerse universiteitswese, is hy in sommige dele van die wêreld, ongelukkig ook in Suid-Afrika, taamlik onbekend. Dikwels verdwyn hy in die skadu van Luther en Calvyn. In eie reg was sy bydrae tot die hervorming van die kerk, sowel as die ontwikkeling van geesteswetenskappe en feitlik die volledige spektrum van wetenskappe in sy tyd egter só geweldig groot dat dit moeilik is om nie slegs in die oortreffende trap daarvan te praat nie. In hierdie artikel word doelbewus aandag aan die verhouding tussen sy rol as humanistiese geleerde in die sestiende-eeuse konteks en sy bydrae as kerkhervormer gegee, om sodoende meer insig oor die agtergrond van die komplekse reformasiegeskiedenis te bied.